雨中遊小雲居
作者：蘇轍
朝代：宋

paragraphs: 賣酒高安市，早歲逢五秋。
常懷簡書畏，未暇雲居遊。
十載還上都，再謫仍此州。
廢斥免羈束，登臨散幽憂。
鄉黨二三子，結束同一舟。
雨餘江漲高，林薄煩撐鉤。
積陰薦雷作，兩山亂雲浮。
雨點落飛鏃，江光濺輕漚。
笑語曾未畢，風雲遽誰收。
舟人指松檜，古剎依林丘。
老僧昔還住，晚飯迎淹留。
食菜吾自飽，饋肉煩賢侯。
嚴城迫吹角，歸棹隨輕鷗。
聯翩閱村塢，燈火明譙樓。
肩輿踐積甃，塗潦分潛溝。
居處方自適，未知厭拘囚。